**Jáki László: Egy oktatáspolitikus a XX. század fordulóján**

 **Jancsó Benedek**

(sajtóösszefoglaló)

A Jancsó Alapítvány az elmúlt években kiadott könyveivel és rendezvényeivel állhatatosan igyekszik pótolni azt a hiányt, ami dr. Jancsó Benedek tudós-tanári tevékenységének és egész életpályájának értékei bemutatásának vonatkozásában 1945-től 1990-ig keletkezett. Mindezt a célt szolgálta a Jancsó Benedek emlékezete c. monográfia, a Pusztába kiáltott szó? című breviárium, a Tudós tanárok – tanár tudósok c. sorozatban megjelent; nevével jelzett könyv és a nagy székely tudós születésének 160. évfordulójára megjelent Jancsó Benedek 160 c. összeállítás, mely a Székely Nemzeti Múzeumban megtartott emlékülésen elhangzott előadásokat tartalmazta. Ezeknek a könyveknek az elkészítésében egy-egy tudományág jeles kortárs képviselői működtek közre. Elismerés illeti azokat a könyvkiadókat is; - úgy Magyarországon, mint Erdélyben – akik Jancsó Benedek könyveit az elmúlt években egyre nagyobb számban újból kiadták.

Jancsó Benedek oktatáspolitikai tevékenységéről ezúttal a neveléstörténészek egyik doyenje; dr. Jáki László írt könyvet. A szerző alapos kutatás után végig követi Jancsó Benedek pályáját a diákkortól tanárrá válásáig, fokozatos előmenetelét és elismertségének emelkedését a tanári pályán, majd szerepét és részvételét a századforduló éveinek oktatáspolitikai küzdelmeiben olyan kultuszminiszterek oldalán, mint gróf Csáki Albin, vagy gróf Apponyi Albert. Az előbbi miniszter regnálása alatt a középiskola reformjának vitáiban jeleskedett, mint egy önálló középiskolai reform bemutatója, míg az utóbbival a felnőttoktatás kiterjesztett bevezetésében működött együtt, mint a hazai megvalósítás előterjesztője és az Országos Szabadoktatási Tanács ügyvezető alelnöke.

A könyv szerzője mindenekelőtt Jancsó Benedek pedagógiai gondolkodásának megértéséhez keresi annak gyökereit, melyet a szülőföld hatásának és kolozsvári tanárainak nemesen szabadelvű felfogásának tulajdonít. Külön említést érdemel, hogy tanárként a korabeli felfogással szemben korszerű pedagógiai elveket képvisel, melynek egészen különleges voltát a gyermek személyiségét figyelembe vevő tanári munkája adja.

A könyv első részében részletesen taglalja Jancsó Benedek középiskolai reformját és bemutatja a reform kapcsán megjelent véleményeket, esetenként nagyon éles vitákat. Jancsó Benedek középiskolai reformjának több eleme napjainkban is figyelemre méltó és alkalmazható lehetne.

A második részben a felnőttoktatás szakmai megközelítését és annak politikai visszhangját olvasva – korabeli dokumentumok szó szerinti közlésével – képet kaphatunk az ország (és a monarchia) nehéz oktatáspolitikai küzdelmeiről is.

A könyvet a témájának megfelelő ábra és képmelléklet teszi teljesebbé. A könyv kiadója a Jancsó Alapítvány, a kiadást támogatta a Nemzeti Kulturális Alap.